РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/264-13

1. октобар 2013. године

Б е о г р а д

З А П И С Н И К

25. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 1. ЈУЛА 2013. ГОДИНЕ

Седница је почела у 14,15 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Небојша Берић, Иван Јовановић, Саша Максимовић, Славица Савић, Велимир Станојевић и Петар Шкундрић.

Седници су присуствовали заменици чланова Одбора: Ивана Динић (заменик члана Одбора Зорана Анђелковића), Ирена Вујовић (заменик члана Одбора Драгомира Карића) и Мујо Муковић (заменик члана Одбора Зорана Пралице).

Седници нису присуствовали чланови Одбора: Зоран Анђелковић, Владимир Илић, Бранка Каравидић, Зоран Пралица, Драгомир Ј. Карић, Душан Петровић, Бошко Ристић, Ненад Поповић, Радојко Обрадовић и Кенан Хајдаревић.

Седници је, на позив председника, присуствовала Драгана Ратковић, шеф Одсека у Сектору за међународну сарадњу Министарства финансија и привреде.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о потврђивању Анекса бр. 1 Споразума о економској и техничкој сарадњи у области инфраструктуре између Владе Републике Србије и Владе Народне Републике Кине, који је поднела Влада (број 336-2402/13 од 18. јуна 2013. године);

2. Разно.

Прва тачка дневног реда - **Разматрање Предлога закона о потврђивању Анекса бр. 1 Споразума о економској и техничкој сарадњи у области инфраструктуре између Владе Републике Србије и Владе Народне Републике Кине**

Одбор је разматрао Предлог закона о потврђивању Анекса бр. 1 Споразума о економској и техничкој сарадњи у области инфраструктуре између Владе Републике Србије и Владе Народне Републике Кине и поднео Извештај Народној скупштини.

У уводним напоменама, представник Министарства финансија и привреде, истакао је да је Анекс бр. 1 Споразума о економској и техничкој сарадњи у области инфраструктуре између Владе Републике Србије и Владе Народне Републике Кине потписан 8. маја 2012. године када су већ започели председнички и парламентарни избори, тако да није могао да буде предложен у том сазиву Владе, а ни ратификован од стране Народне скупштине. У оквиру спровођења Споразума закључен је Уговор о изградњи моста Земун-Борча са припадајућим саобраћајницама између Републике Србије – Министарство за национални инвестициони план и кинеске компаније. Изградња моста Земун-Борча се још увек реализује и анексом се примењује на основу клаузуле о привременој примени. Закључком Владе усвојен је текст Уговора о изменама Извођачког уговора, којим је улогу наручиоца уместо Министарства за национални инвестициони план, које је престало да постоји, преузело тадашње Министарство финансија. Још једна измена односи се на увођење царинских и пореских олакшица на промет добара и услуга, као и увоз добара који се врши у оквиру спровођења пројекта изградње моста Земун-Борча. У оквиру Споразума реализоваће се још три нова пројекта, два из области саобраћаја и инфраструктуре, а један из области енергетике. Потребно је закључити и Анекс бр. 2 Споразума у коме ће се Министарство саобраћаја појавити у улози наручиоца, а сви пројекти из области инфраструктуре биће ослобођени плаћања царина и пореза на додату вредност. Потребно је извршити ратификацију Анекса бр. 1 Споразума, усагласити са другом страном уговорницом и онда приступити закључивању Анекса бр. 2 Споразума.

У дискусији је постављено питање зашто је дискриминисана енергетска инфраструктура у односу на путну инфраструктуру када се ради о ослобађању од царине и пореза на додату вредност. Изнето је мишљење да не постоји ни један разлог за различит приступ и да по сличним или истим условима треба да се реализују сви инфраструктурни пројекти.

Поводом дискусије, представник Министарства финансија и привреде је нагласио да је пројекте из области путне инфраструктуре радила кинеска компанија, а пројекте из области енергетике чланови Конзорцијума, кинеска компанија и Теко Костолац, па је било неприхватљиво ослободити пореза на додату вредност јавно предузеће, које је резидент и које треба да плаћа порезе на додату вредност.

У дискусији су учествовали Петар Шкундрић и Драгана Ратковић.

Одбор је одлучио већином гласова да предложи Народној скупштини да прихвати Предлог закона о потврђивању Анекса бр. 1 Споразума о економској и техничкој сарадњи у области инфраструктуре између Владе Републике Србије и Владе Народне Републике Кине.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда – **Разно**

На предлог председника, Одбор је прихватио у начелу да се одрже јавна слушања на тему: „Енергетска ефикасност као покретач развоја привреде Републике Србије“, у сарадњи са Београдским фондом за политичку изузетност, и на тему: „Изазови привреде са аспекта послодаваца Србије“, на основу иницијативе Уније послодаваца Србије.

Седница је закључена у 14,30 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Душан Лазић др Александра Томић